b"\n_START_ARTICLE_\nMor\xc3\xad el Merma\n_START_SECTION_\nPreparaci\xc3\xb3\n_START_PARAGRAPH_\nEl 1975 Mir\xc3\xb3 va contactar amb el Grup de Teatre La Claca per proposar-los un espectacle teatral experimental, basant-se en la idea d'un espectacle complet. El grup va estar uns mesos preparant i dissenyant els personatges, que finalment van construir amb materials ben diversos, acabant-los tots en color blanc, tal com si fossin teles a l'espera del pintor. Pel personatge d'Ubu, Mir\xc3\xb3 va fer una s\xc3\xa8rie de dibuixos i fins a tres carpetes de litografies pr\xc3\xa8vies._NEWLINE_El mar\xc3\xa7 de 1977 Mir\xc3\xb3 va pintar els decorats i els titelles al taller de La Claca a Sant Esteve de Palautordera. Francesc Catal\xc3\xa0-Roca document\xc3\xa0 tot el proc\xc3\xa9s amb fotografies, conservades actualment a l'arxiu fotogr\xc3\xa0fic de l'Arxiu Hist\xc3\xb2ric del Col\xc2\xb7legi d'Arquitectes de Catalunya.\n_START_SECTION_\nEstrena i gira\n_START_PARAGRAPH_\nL'obra es va estrenar al Teatre Principal de Palma i m\xc3\xa9s endavant al Gran Teatre del Liceu de Barcelona. Posteriorment es va representar a diverses ciutats del m\xc3\xb3n: Al Centre Georges Pompidou de Par\xc3\xads, als Riverside Studios de Londres, a la Fundaci\xc3\xb3 Maeght de Sant Pau de Ven\xc3\xa7a i, en una segona etapa, al Sidney Opera House d'Austr\xc3\xa0lia i diverses ciutats australianes. L'espectacle tamb\xc3\xa9 es va poder veure a ciutats catalanes i de l'estat espanyol (Val\xc3\xa8ncia, Alacant, Manresa, Igualada, Sitges, Vic, Terrassa, Valls...), acabant amb una estada a la madrilenya Sala Olimpia.\n_START_SECTION_\nExposici\xc3\xb3 a Alacant\n_START_PARAGRAPH_\nL'any 1980 la companyia la Claca va desmuntar l'obra. Una part dels materials i elements utilitzats es van conservar a la Fundaci\xc3\xb3 Joan Mir\xc3\xb3 de Barcelona, i l'altra es va posar a la venda. L'artista Eusebio Sempere va realitzar diverses gestions i finalment va ser la Diputaci\xc3\xb3 d'Alacant qui va comprar aquestes peces amb l'objectiu d'ampliar la seva col\xc2\xb7lecci\xc3\xb3 d'art del segle XX. Els objectes es van exposar inicialment al Museu de l'Assegurada el mateix 1980 i durant 14 mesos, tot i les cr\xc3\xadtiques del mateix artista pel que fa al sistema expositiu. Posteriorment, els materials es van emmagatzemar._NEWLINE_El 2015 es va realitzar una exposici\xc3\xb3 commemorativa al Museu d'Art Contemporani d'Alacant, co-organitzada pel Consorci de Museus de la Comunitat Valenciana, l'Ajuntament i la Diputaci\xc3\xb3 d'Alacant, comissariada per Rosa Maria Castells. Els ninots, les m\xc3\xa0scares i la resta de material esc\xc3\xa8nic van ser restaurats per l'empresa Culturarts IVC+R. L'exposici\xc3\xb3 va mostrar, per primera vegada des de 1980, un total de 25 peces que conformaven 7 personatges complets, disposats en una museografia que imita un espai esc\xc3\xa8nic. Tamb\xc3\xa9 es van mostrar un seguit de peces documentals amb l'objectiu de contextualitzar l'obra. L'exposici\xc3\xb3 va tenir lloc entre el 8 de febrer i el 17 de maig del 2015.\n_START_SECTION_\nGui\xc3\xb3\n_START_PARAGRAPH_\nEl gui\xc3\xb3 es va crear de manera col\xc2\xb7lectiva, fruit de la improvisaci\xc3\xb3 esc\xc3\xa8nica i de desenes d'assajos. Durant el proc\xc3\xa9s de creaci\xc3\xb3 no es va redactar cap text concret, per facilitar els canvis i la improvisaci\xc3\xb3 en escena, i poder adaptar-se als espais on fos representat. L'espectacle no tenia un desenvolupament narratiu convencional. Es tractava d'un seguit d'escenes que culminaven en el darrer dia de vida del dictador Merma. Tot es desenvolupava a un ritme fren\xc3\xa8tic a l'escenari, amb moments d'hist\xc3\xa8ria absoluta, contrastats amb d'altres del silenci m\xc3\xa9s absolut."